Diari Oficial de la Generalitat Valenciana


Sumari del DOGV 5976, del 17-03-2009 (2009/3104)

ORDE de 13 de març de 2009, de la Conselleria d'Immigració i Ciutadania, per la qual es convoquen per a l'any 2009 subvencions específiques a grans projectes de cooperació internacional al desenrotllament en xarxa que realitzen organitzacions no governamentals per al desenrotllament (ONGD), que s'han d'executar a l'exterior.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5976

Data del DOGV
:   17-03-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/3104


Data del document
:   13-03-2009

Organisme emissor
:   Conselleria d'Immigració i Ciutadania

Tipus de document
:   Ordre

Anàlisi jurídica

 Descriptors 

:   * ajuda pública
    * organització no governamental
    * suport econòmic
    * ajuda al desenvolupament
    * cooperació internacional

ORDE de 13 de març de 2009, de la Conselleria d'Immigració i Ciutadania, per la qual es convoquen per a l'any 2009 subvencions específiques a grans projectes de cooperació internacional al desenrotllament en xarxa que realitzen organitzacions no governamentals per al desenrotllament (ONGD), que s'han d'executar a l'exterior. [2009/3104]
D'acord amb el que establix la Llei 6/2007, de 9 de febrer, de la Generalitat, de Cooperació al Desenrotllament de la Comunitat Valenciana, i d'acord amb el que disposa el Decret 201/1997, d'1 de juliol, del Consell de la Generalitat, sobre la regulació de les bases per a la cooperació internacional al desenrotllament i del règim específic de transferències de fons destinats a la cooperació amb països en via de desenrotllament.
Segons el que ha assenyalat l'article 47.11 del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 juny de 1991, per raó del qual, els consellers corresponents establiran les oportunes bases reguladores de concessió de subvencions.
D'acord amb els objectius específics establits en el Pla director de la Cooperació Valenciana 2008-2011, aprovat mitjançant un acord del Consell, de data 28 de desembre de 2007, entre els quals, assegurar l'impacte i la sostenibilitat de les accions incidint en els sectors d'intervenció i països amb major presència de la cooperació valenciana, així com fomentar el suport a aquells projectes dels agents de la cooperació valenciana que treballen en xarxa, incrementant els beneficis de les capacitats complementàries i la col·laboració mútua.
De conformitat amb el que preveu el Decret 92/2007, de 6 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com en el Decret 101/2007, de 13 de juliol, del Consell, pel qual s'aprova el Reglament Orgànic i Funcional de la Conselleria d'Immigració i Ciutadania,
ORDENE
Primer
1. Convocar subvencions específiques a organitzacions no governamentals per al desenrotllament (ONGD), per al cofinançament de grans projectes de cooperació al desenrotllament en xarxa, per mitjà d'agrupacions de dos o més ONGD, que s'han d'executar en països i poblacions estructuralment empobrits considerats prioritaris.
2. No es consideren inclosos en esta convocatòria els projectes que tinguen com a objecte l'acció humanitària, ni els de caràcter assistencial que no puguen assegurar la seua viabilitat quan cesse el finançament extern.
3. El projecte es presentarà per una de les ONGD participants en l'agrupació per al treball en xarxa, que serà la responsable, davant de la Generalitat, de l'execució del projecte en totes les seues fases i la seua principal interlocutora.
Segon
Aprovar les bases per les quals es regula esta convocatòria, que s'inclouen com a annex I de la present orde.
Tercer
1. Les ONGD que presenten projectes a esta convocatòria, ja siguen ONGD líder o membre de l'agrupació, han d'acreditar el compliment dels requisits establits en l'article 5 del Decret 201/1997, d'1 de juliol, del Consell de la Generalitat, sobre regulació de les bases per a la cooperació internacional al desenrotllament i del règim específic de transferències de fons destinats a la cooperació amb països en via de desenrotllament. Així mateix, l'agrupació d'ONGD ha de complir el que disposa l'article 11.3 de la Llei 38/2003, de 17 de novembre, General de Subvencions.
2. Entre ells, serà requisit imprescindible per a accedir a les subvencions que les ONGD, ja siguen líders o membres de l'agrupació, disposen de seu central o delegació permanent, real i efectiva, en el territori de la Comunitat Valenciana, amb presència i estructura en este. La seu o delegació de l'ONGD líder de l'agrupació assumirà la responsabilitat directa en tots els aspectes relacionats amb l'execució del projecte, a través de la designació d'un representant en esta, que serà considerat com interlocutor vàlid, a fi de mantindre una relació contínua i directa a l'efecte amb el personal tècnic i administratiu de la Direcció General de Cooperació al Desenrotllament i Solidaritat.
3. D'acord amb la normativa vigent, les ONGD sol·licitants de les subvencions establides a través d'esta convocatòria i les que formen part de l'agrupació, han de trobar-se al corrent en el compliment de les seues obligacions amb la Generalitat, sorgides com a conseqüència del finançament de projectes en anys anteriors.
4. Com a conseqüència del que preveu l'apartat anterior, no seran admesos en la present convocatòria els projectes presentats per entitats que no hagen aportat dins del termini i la forma escaient la documentació justificativa de les subvencions rebudes en anteriors exercicis, o que es troben en procediment de reintegrament per via executiva.
Quart
Els projectes presentats a esta convocatòria de subvencions han d'adaptar-se als objectius i prioritats horitzontals, sectorials i geogràfiques establits en el Pla director de la Cooperació Valenciana 2008-2011, aprovat mitjançant un acord del Consell de la Generalitat de 28 de desembre de 2007 (DOCV núm. 5673, de 4.01.2008).
Cinqué
1. Les subvencions concedides per raó d'esta convocatòria seran sufragades a càrrec del capítol VII, línia de subvenció amb codi comptable T7659, del Programa 42.00.74.639.17 «Cooperació Internacional al Desenrotllament» del Pressupost de la Generalitat per al 2009, per un import global màxim de 6.000.000,00 euros.
2. El total dels fons previstos en esta convocatòria es destinarà als països o poblacions prioritaris, d'acord amb les prioritats geogràfiques assenyalades en la base 3.2 de l'annex I d'esta convocatòria.
3. Al mateix temps, almenys el 14% dels fons previstos en esta convocatòria es destinarà als països menys avançats (PMA), segons la classificació de l'últim informe de desenrotllament humà del PNUD, excepte en el cas que no s'esgoten els fons de la convocatòria.
Sisé
1. Les subvencions que ha de concedir la present convocatòria no necessiten notificació a la Comissió Europea, per no reunir els requisits recollits en l'article 87 del Tractat Constitutiu de la Comunitat Europea, ja que les dites subvencions s'atorguen a entitats sense finalitat lucrativa, registrades a més com a organització no governamental per al desenrotllament (ONGD), per a la realització de projectes de cooperació al desenrotllament, amb un alt contingut social, no suposant les accions subvencionades cap avantatge econòmic, ni desenrotllament d'activitat econòmica en el mercat relacionada amb l'oferta de béns o servicis.
2. Per tant, amb la percepció de les esmentades subvencions no hi ha possibilitat de falsejament de la competència que afecte els intercanvis comercials entre estats membres, a l'efecte assenyalat en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.
Contra el present acte, que posa fi a la via administrativa, els interessats poden interposar, potestativament, recurs de reposició davant del mateix òrgan que l'ha dictat, en el termini d'un mes, comptador des de l'endemà de la publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que dóna la Llei 4/1999, de 13 de gener, o bé, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, de conformitat amb el que preveuen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
València, 13 de març de 2009
El conseller d'Immigració i Ciutadania,
RAFAEL BLASCO CASTANY
ANNEX I
Bases per les quals es regula la convocatòria específica de subvencions dirigides a organitzacions no governamentals per al desenrotllament (ONGD) per al cofinançament de grans projectes de cooperació en xarxa, que s'han d'executar en països i poblacions estructuralment empobrits
Base 1. Experiència prèvia de les ONGD sol·licitants de la subvenció
1. Les ONGD sol·licitants de la subvenció han d'acreditar la seua experiència en la realització de projectes de cooperació per mitjà de l'aportació de documents justificatius de l'execució, individualment o en agrupació amb altres ONGD, de quatre projectes de cooperació internacional en països en via de desenrotllament.
2. Esta experiència es podrà acreditar de forma individual o conjunta entre les ONGD que participen en l'agrupació per al treball en xarxa.
3. S'eximix de l'acreditació de l'experiència a aquelles ONGD que hagen obtingut subvenció per a la realització d'almenys dos projectes de cooperació internacional o d'un projecte de cooperació de grans projectes de cooperació en xarxa en anteriors convocatòries de subvencions del programa de cooperació al desenrotllament de la Generalitat.
4. En tots els casos, les ONGD han de disposar dels mitjans i la capacitat suficients per a realitzar les activitats del projecte per al qual se sol·licita subvenció, en particular, els relatius als recursos humans, la presència en les regions i països d'actuació, i l'acreditada experiència en els sectors d'intervenció.
Base 2. Prioritats horitzontals
De conformitat amb el que establix el Pla director de la Cooperació Valenciana 2008-2011, en tots els projectes que es presenten per al seu cofinançament a la present convocatòria de subvencions, han de concórrer les següents prioritats horitzontals:
a) Contribuir a la reducció de la pobresa, recolzant estratègies que tinguen com a objecte el desenrotllament humà sostenible i la millora de les condicions de vida dels pobles. En el marc de les accions dirigides a la reducció de la pobresa, enguany 2009 la Generalitat considerarà els projectes orientats a garantir la seguretat i la sobirania alimentària, per a reduir la greu crisi alimentària mundial que afecta especialment els països estructuralment empobrits, problemàtica directament vinculada a l'èxit del primer dels Objectius del Mil·lenni.
b) La protecció i el respecte als drets humans, l'enfortiment de les estructures democràtiques i el suport a les institucions, la governabilitat, la gestió descentralitzada, l'enfortiment del teixit social i la participació ciutadana.
c) L'equitat de gènere, recolzant i incentivant la igualtat d'oportunitats i la participació de les dones en totes les accions.
d) La protecció i la millora del medi ambient, la conservació de la biodiversitat i l'ús racional i sostenible dels recursos naturals.
Base 3. Prioritats geogràfiques
1. En la present convocatòria es cofinançaran aquells projectes que tinguen com a destinataris països o poblacions considerats prioritaris o d'atenció específica d'acord amb el que preveu el Pla director de la Cooperació Valenciana 2008-2011.
2. Es consideren prioritaris els següents països o poblacions:
a) Amèrica central i Carib: El Salvador, Guatemala, Hondures, Nicaragua i República Dominicana.
b) Sud-amèrica: Colòmbia, Bolívia, Equador i Perú.
c) Àfrica Subsahariana: Angola, Benín, Burkina-Faso, Etiòpia, Kenya, Moçambic, Uganda i Rwanda.
d) Magrib i Orient Mitjà: Algèria, el Marroc, la població sahrauí i els territoris palestins.
e) Àsia: Índia.
3. Es consideren països d'atenció específica els següents:
a) Amèrica central i Carib: Cuba, Mèxic i Panamà.
b) Sud-amèrica: Argentina, Brasil i Paraguai.
c) Àfrica Subsahariana: Txad, Costa de Marfil, Mali, Níger, Guinea Bissau, Guinea Equatorial, República Democràtica del Congo, Senegal, Sierra Leone i Sudan.
d) Magrib i Orient Mitjà: Jordània, Mauritània i Tunis.
e) Àsia: Filipines i Bangla Desh.
Base 4. Prioritats sectorials
1. Els projectes cofinançats en la present convocatòria han de dirigir-se a l'atenció de dos o més dels sectors següents:
a) Sector «Servicis socials bàsics»:
a.1. Enfortiment dels sistemes de salut d'acord amb les prioritats locals i nacionals dels països destinataris i les recomanacions d'organismes internacionals: salut pública i prevenció de malalties transmissibles; atenció primària, a fi d'ampliar la cobertura poblacional i integrar pràctiques tradicionals eficaces; atenció especialitzada, incrementant la capacitat tècnica i de gestió dels hospitals i centres d'especialitats; i política sanitària, procurant les ferramentes necessàries per al seu desenrotllament com plans de salut, i sistemes d'informació, avaluació i control de qualitat. En especial, es valorarà la millora de la salut materna, la reducció de la mortalitat infantil, i la lluita contra el VIH/SIDA, el paludisme i altres malalties greus (malària, dengue, malaltia de Chagas, tuberculosi, etc).
a.2. Millora de la qualitat de l'educació i formació bàsica, que inclou l'educació primària universal, prestant especial atenció al foment de l'educació bàsica, l'alfabetització d'adults, la construcció d'infraestructures adequades i segures, la provisió d'equipament escolar, la millora de la formació i condició del professorat, així com el foment de l'educació intercultural bilingüe, adaptada a la identitat cultural de la població. Serà transversal a tots els projectes la promoció de la igualtat de gènere en l'accés i aprofitament de l'educació per part de les xiquetes i dones.
a.3. Millora de les infraestructures socials, l'abastiment d'aigua, el seu control i tractament, el sanejament ambiental i el tractament de residus, així com l'accés a un habitatge digne i als servicis energètics.
a.4. Impuls de la sobirania alimentària a fi de garantir el dret a l'alimentació, alhora que es promou el dret dels pobles a definir les seues pròpies polítiques i estratègies sostenibles de producció, distribució i consum d'aliments, fomentant el respecte i la defensa de la diversitat cultural i ètnica respecte dels modes de producció i comercialització dels recursos naturals. Es donarà prioritat a aquelles iniciatives que promoguen l'accés i el control als recursos productius (terra, aigua, i llavors, entre altres) i l'accés a la propietat de les dones.
b) Sector «Millora de les condicions i els drets dels grups que travessen o patixen situacions de vulnerabilitat»:
b.1. Infància i joventut. Es potenciaran especialment les actuacions que afavorisquen noves relacions entre els gèneres en tots els nivells de l'ensenyament i aquelles destinades a la protecció dels drets de la infància, especialment a l'eradicació del tràfic i de l'explotació infantil i l'atenció als xiquets i xiquetes del carrer.
b.2. Població refugiada, desplaçada o afectada per desastres. Es promouran actuacions encaminades a la prevenció, preparació i mitigació dels desastres, així com l'atenció a les poblacions afectades pels conflictes civils, els desastres naturals i les crisis humanitàries.
b.3. Poblacions indígenes. Es promourà el seu dret a l'autodesenrotllament, és a dir, a configurar els seus propis processos de desenrotllament social, econòmic, polític i cultural, mantenint les seues identitats culturals i participant plenament i lliurement en els processos democràtics de les seues comunitats i països.
b.4. Població amb discapacitat. Es promouran actuacions que faciliten la seua integració familiar i educativa, la seua participació social i inserció en el mercat laboral, així com el foment de les seues habilitats personals i la recuperació de capacitats sensorials, físiques i mentals.
c) Sector «Millora de les condicions laborals i generació d'ingressos dels col·lectius més desfavorits»:
c.1. La realització de programes de cooperativisme, associacionisme i altres fórmules col·lectives semblants, així com l'enfortiment del sistema de microcrèdits i l'execució de programes de generació de microempreses i autoocupació, amb especial atenció a aquelles actuacions que promoguen l'accés al crèdit a les dones per a la realització d'activitats productives, sempre que vaja acompanyat de mesures que asseguren el seu control i gestió.
c.2. L'enfortiment dels sectors productius, principalment el sector agrícola, amb especial èmfasi en aquells projectes que promoguen la diversificació de cultius de forma sostenible.
c.3. La promoció del sector de la producció i distribució d'aliments, amb especial atenció al respecte i desenrotllament del principi de sobirania alimentària.
c.4. El foment del comerç just i el consum responsable, facilitant a les cooperatives de comerç just l'accés a mercats.
c.5. L'enfortiment de xarxes de comerç local i nacional.
c.6. El desenrotllament de la capacitació empresarial i professional, així com l'autoocupació entre les dones i la població juvenil.
c.7. La formació dels treballadors i treballadores i la difusió dels drets laborals.
c.8. El foment del turisme sostenible.
d) Sector «Enfortiment de les administracions descentralitzades i promoció de la societat civil, potenciant el seu teixit associatiu»: Es prioritzaran les accions encaminades a generar plans de desenrotllament local i regional que incidisquen en la millora de la governabilitat democràtica i fomenten els mecanismes de participació ciutadana, els processos de descentralització i governabilitat local, i el paper de les administracions locals en el desenrotllament sostenible de les regions i municipis. Així mateix, es promourà la formació de tècnics municipals i la prestació d'assistències tècniques per a la millora dels servicis públics en els àmbits socials, econòmics i mediambientals. També es potenciarà la participació de la societat civil, especialment de les organitzacions indígenes, de dones i de jóvens, en les polítiques públiques.
e) Sector «Foment de la pau, per mitjà del suport als processos de prevenció i reconciliació»: Es prioritzaran les accions dirigides a l'enfortiment de les capacitats de governabilitat democràtica, negociació i construcció de processos de pau. També es promouran programes dirigits a països i territoris que afronten situacions de conflicte, recolzant accions de cooperació orientades a previndre i reduir la vulnerabilitat de les poblacions. A més, s'impulsaran projectes destinats a la construcció d'una pau duradora a través de processos de reconstrucció i reconciliació postbèl·lica. Es prestarà especial atenció a les necessitats concretes de les dones i la infància en la resolució de crisis humanitàries i conflictes armats, es fomentarà el respecte dels drets de les poblacions refugiades i desplaçades, i s'atendran les necessitats derivades de la protecció específica que això requerix.
2. En tot cas, tots els projectes hauran d'incloure, entre els sectors, un component del sector a), servicis socials bàsics.
Base 5. Altres prioritats
1. Es donarà prioritat al finançament dels projectes següents:
a) Propostes que incidisquen en l'augment de l'impacte de les accions recolzades en anteriors exercicis per la Generalitat.
b) Projectes que es presenten d'acord amb les prioritats de desenrotllament dels països receptors de l'ajuda.
c) Projectes que s'emmarquen dins d'una estratègia de les ONGD que formen part de l'agrupació per al treball en xarxa que s'ha de dur a terme en els sectors d'intervenció i país d'actuació a mitjà i llarg termini, a fi d'aconseguir un major impacte.
d) Projectes en què es demostre capacitat tècnica i experiència suficient de les ONGD que formen part de l'agrupació per al treball en xarxa, en el sector o sectors d'intervenció i en l'àrea geogràfica.
e) Projectes en què s'acrediten fefaentment els mecanismes de vinculació, complementarietat, coordinació i intervenció conjunta entre les ONGD que formen part de l'agrupació per al treball en xarxa.
f) Projectes que presenten un pla de sostenibilitat que garantisca la continuïtat del projecte una vegada desapareguda l'ajuda externa.
g) Projectes on existisca una gran implicació de la població beneficiària en les diferents fases d'execució del projecte.
h) Projectes que tinguen una elevada implicació financera de les ONGD que formen part de l'agrupació per al treball en xarxa i el major percentatge de la subvenció rebuda dels quals tinguen destinació en el país on es duga a terme l'execució del projecte.
2. Així mateix, es prioritzarà la concessió de subvencions a càrrec d'esta convocatòria a favor d'aquelles ONGD la seu estatutària o seu central de les quals es trobe dins del territori de la Comunitat, així com d'aquelles la capacitat de gestió i estructura de les quals a l'efecte haja quedat acreditada, a través de l'adequada realització dels projectes i del correcte compliment de les obligacions dimanants de la percepció de subvencions en anys anteriors, dins del Programa de Cooperació Internacional al Desenrotllament de la Generalitat.
Base 6. Requisits tècnics del contingut dels projectes
El contingut dels projectes ha d'incloure:
1. Identificació i formulació precises, amb objectius clars i realistes.
2. Calendari detallat d'accions, amb determinació de l'exercici pressupostari en què es durà a terme cada una d'elles, en el cas de projectes que comprenguen més d'un exercici.
3. Desglossament pressupostari detallat que distingisca els costos imputats a cada exercici pressupostari.
4. Estudi de viabilitat econòmica, social i administrativa de l'acció després del cesse del finançament extern. En el cas de construcció d'habitatges o infraestructures, s'ha d'incloure document de conformitat de les autoritats locals.
5. Criteris o indicadors que permeten mesurar el grau de realització dels objectius fixats.
6. Detall dels mecanismes de vinculació, complementarietat, coordinació i intervenció conjunta entre les ONGD que formen part de l'agrupació per al treball en xarxa.
7. Proposta d'accions de sensibilització social i educació per al desenrotllament del projecte, dins de l'àmbit de la Comunitat Valenciana, que incloga igualment les accions de difusió d'este a través de mitjans de comunicació.
8. Implicació en el projecte de les entitats que actuen com a soci en el país receptor i, si és el cas, participació dels propis beneficiaris en el disseny, execució i avaluació de l'activitat.
9. Considerar la perspectiva de gènere en tot el cicle del projecte per a analitzar els problemes, definir els grups destinataris i beneficiaris, definir els objectius, definir indicadors i controlar les activitats.
10. Identificació exacta i detallada de les fonts de finançament complementari de la subvenció de la Generalitat.
11. Memòria econòmica i pla de finançament, elaborats d'acord amb el que establixen els articles 6, 7, 8 i 10.7.b) del Decret 201/1997, del Consell de la Generalitat, on s'identifiquen els recursos necessaris, el nombre d'unitats de cada recurs, el preu per unitat, en la moneda local i en euros i l'import total.
12. Factures proforma acreditatives dels costos per unitat dels recursos que s'han d'emprar. En el cas que, de manera excepcional, no puga disposar-se de factures proforma respecte d'algun concepte de gasto, ha de presentar-se informe justificatiu d'esta impossibilitat. En l'informe d'avaluació tècnica del projecte es valorarà la suficiència d'esta justificació i, si es considera que la impossibilitat no ha quedat acreditada, podrà demanar-se a l'ONGD sol·licitant que esmene la falta de la documentació en qüestió.
13. Documentació acreditativa de la titularitat i règim de propietat dels immobles vinculats al projecte, així com del valor d'estos.
14. Documentació acreditativa del valor de les contribucions en espècie dels socis locals, de les quals només seran admissibles les relatives a terrenys, personal i autoconstrucció d'habitatge.
15. Informe i documentació justificativa de la quantia dels gastos indirectes que s'imputen al projecte.
Base 7. Termini i lloc de presentació de les sol·licituds, i nombre màxim de projectes que s'han de presentar
1. El termini de presentació de sol·licituds finalitzarà el dia 21 d'abril de 2009.
2. El lloc de presentació de les sol·licituds serà la Direcció General de Cooperació al Desenrotllament i Solidaritat, situada en la plaça Sant Nicolau, núm. 2 (València 46779) i, alternativament, qualsevol dels llocs que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
3. Cada ONGD sol·licitant o que intervinga en l'agrupació podrà participar en un màxim de dos projectes per a esta convocatòria.
Base 8. Incompatibilitat de sol·licituds de subvenció
1. No podrà sol·licitar-se subvenció dins d'esta convocatòria per al cofinançament de projectes respecte dels quals s'haja sol·licitat així mateix subvenció a través d'una altra convocatòria pública l'any 2009 dins del Programa de cooperació internacional al desenrotllament de la Generalitat, quan existisca identitat d'objecte entre les activitats la subvenció de les quals se sol·licita. Si això ocorreguera, l'entitat sol·licitant ha d'optar per una de les subvencions sol·licitades.
2. Tampoc seran subvencionables a través d'esta convocatòria aquells projectes el contingut dels quals estiga clarament previst en les restants convocatòries de subvencions de la Generalitat.
Base 9. Percentatge de cofinançament, quantia de les subvencions i cost total dels projectes
1. La participació financera de la Generalitat en els projectes serà, com a màxim, del 80% del cost total del projecte, de conformitat amb el que preveu l'article 6 del Decret 201/1997, del Consell, de la Generalitat. El cost total del projecte no serà inferior a 500.000 euros ni superior a 1.200.000 d'euros, per la qual cosa la subvenció màxima que es podrà concedir per projecte a través d'esta convocatòria de subvencions ascendirà a 800.000 d'euros.
2. Les ONGD que formen part de l'agrupació per al treball en xarxa assumiran com a mínim el finançament del 20% del cost total del projecte, directament o a través de finançament extern, de conformitat amb el que preveu l'article 7 de l'esmentat Decret 201/1997.
3. Els projectes que hagen superat l'avaluació tècnica, podran ser subvencionats pel 100% de l'import sol·licitat, concedint-se les subvencions per orde de puntuació de major a menor.
4. Cada ONGD subvencionada no podrà superar el límit de 800.000 euros de subvenció concedida. En el cas que, d'acord amb la present convocatòria de subvencions, resulten subvencionats dos projectes presentats per una mateixa ONGD, i la quantia global de les subvencions concedides poguera sobrepassar este límit, la Comissió Tècnica del Programa de Cooperació decidirà motivadament la quantia de la subvenció o subvencions que hagen de reduir-se.
5. No obstant això, este límit de 800.000 euros per sol·licitant no resultarà d'aplicació en el cas que no s'esgoten els fons de la convocatòria, una vegada subvencionats els projectes que superen l'avaluació tècnica.
6. El percentatge de cofinançament d'un projecte quedarà fixat en el moment de l'aprovació de la quantia de la subvenció per la relació entre esta i el cost total del projecte que apareix en el formulari d'identificació original o, si és el cas, reformulat. Si després de l'efectiva execució del projecte, el cost total real resultara ser inferior al previst en un principi, la subvenció podrà ser objecte de minoració, de manera que el percentatge de cofinançament de la Generalitat es mantinga inalterat.
Base 10. Formulari de sol·licitud i documents que han d'acompanyar-lo
1. Per a tindre accés a les subvencions serà necessari presentar:
a) Com a escrit de sol·licitud, l'annex II d'esta orde, la presentació de la dita sol·licitud comportarà l'autorització del sol·licitant perquè la Direcció General de Cooperació al Desenrotllament i Solidaritat obtinga directament dels òrgans administratius corresponents l'acreditació del compliment de les obligacions tributàries i amb la Seguretat Social prevista en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, i en este cas, les entitats no hauran d'aportar els corresponents certificats. No obstant això, es podrà denegar este consentiment, per mitjà de comunicació expressa i escrita en este sentit. En este supòsit, han d'aportar-se els corresponents certificats emesos per l'Agència Estatal d'Administració tributària, la Conselleria d'Economia, Hisenda i Ocupació i la Tresoreria de la Seguretat Social, d'estar al corrent en el compliment de les obligacions fiscals i amb la Seguretat Social. Així mateix, estaran exemptes de presentar estos certificats aquelles entitats que sol·liciten ajudes inferiors a 1.803,04?.
b) El formulari d'identificació del projecte que figura com a annex III d'esta orde, en paper (en dos exemplars) i CDROM en format pdf o compatible Word, i emplenat en la seua totalitat.
c) Certificat acreditativa de la inscripció en el Registre d'Organitzacions No Governamentals de Desenrotllament adscrit a l'Agència Espanyola de Cooperació Internacional per al Desenrotllament, d'acord amb el que establixen els articles 33 de la Llei 23/1998, de 7 de juliol, de Cooperació Internacional per al Desenrotllament, i 2 del Reial Decret 993/1999, d'11 de juny, pel qual s'aprova el reglament regulador d'este registre. La inscripció en este registre ha de ser anterior a l'últim dia del termini de presentació de sol·licituds. Quedaran exemptes d'este requisit les ONGD que hagueren resultat subvencionades en alguna de les cinc últimes convocatòries anteriors a la present, que hauran d'aportar, en este cas, un certificat del secretari amb el vistiplau del president de l'entitat, que acredite que esta continua inscrita i que no han variat les condicions de la seua inscripció.
d) Els documents que s'enumeren en l'annex IV d'esta orde, en els termes expressats en este annex.
2. Quan la sol·licitud no reunisca els requisits assenyalats en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que, d'acord amb la present base i els annexos III i IV d'esta orde, resulta exigible, es requerirà a les ONGD sol·licitants, d'acord amb el que establix l'article 71.1 de l'esmentada llei, perquè, en termini de deu dies, esmene la falta o acompanye els documents preceptius, amb indicació que, si així no ho fera, se li tindrà per desistida de la seua petició, prèvia resolució que ha de ser dictada en els termes que preveu l'article 42 de la mencionada llei. En el cas que l'esmena de la sol·licitud afecte el formulari d'identificació del projecte, ha de presentar-se nou formulari d'identificació del projecte en el model que figura en l'annex III d'esta orde, en paper (en dos exemplars) i en CDROM en format pdf o compatible Word, i emplenat en la seua totalitat. Si l'esmena o la falta de documentació es referix a algun dels documents que s'enumeren en la Carpeta B de l'annex IV d'esta orde, la documentació que es requerisca ha de presentar-se en paper (en dos exemplars) o en CDROM en format pdf o compatible Word i en les condicions que s'expressen en el referit annex.
Base 11. Subvenció de gastos indirectes
1. Es consideraran gastos indirectes, d'acord amb el que establix l'article 6.2 h) del Decret 201/1997, del Consell de la Generalitat, tot gasto administratiu de les ONGD espanyoles, entenent-se per tals, els de la seu en la Comunitat Valenciana encarregada de la cogestió del projecte i el soci local, derivats exclusivament i directament de la formulació, seguiment i avaluació de cada un dels projectes, regulant-se la subvenció d'estos de la manera següent:
a) El percentatge màxim de gastos indirectes es fixa en el 8% de la subvenció concedida per la Generalitat.
b) Quant als interessos generats pels fons del projecte, serà obligatòria la seua reinversió en gastos directes, quedant exclosa la seua imputació a gastos indirectes.
2. No es consideren gastos indirectes imputables a la subvenció de la Generalitat els següents:
a) Funcionament: electricitat, aigua, comunicacions i altres subministraments de la mateixa índole.
b) Manteniment de la seu i instal·lacions de l'ONGD sol·licitant o que forme part de l'agrupació, o del soci local, i quotes satisfetes per pertinença a qualsevol agrupació d'ONGD.
c) Combustible, assegurances i manteniment de vehicles.
d) Lloguer de locals.
Base 12. Avaluació prèvia dels projectes
1. Complits els requisits anteriors, la Comissió Tècnica del Programa de Cooperació efectuarà la valoració dels projectes, prenent com a base les prioritats horitzontals i sectorials a què es referixen les bases 2 i 4 d'este annex, així com les altres prioritats previstes en la base 5, a fi de proposar la selecció d'aquells projectes que es consideren de major interés.
2. La composició de la Comissió Tècnica del Programa de Cooperació serà la següent:
- La directora general de Cooperació al Desenrotllament i Solidaritat, que actuarà com a presidenta.
- El cap de l'Àrea de Cooperació al Desenrotllament i Solidaritat.
- La cap del Servici de Gestió Administrativa i Assistència Jurídica.
- La cap del Servici de Planificació i Formació
- La secretària general administrativa de la Conselleria d'Immigració i Ciutadania, o qui designe com a suplent.
- Un tècnic designat per la directora general de Cooperació al Desenrotllament i Solidaritat, que actuarà com a secretari.
El funcionament de la dita Comissió ha d'adaptar-se al que establix la present convocatòria i al que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. La Comissió utilitzarà, com a element de deliberació, els informes d'una entitat externa, contractada a l'efecte per a realitzar una avaluació tècnica dels projectes presentats, així com la valoració que efectue la Direcció General de Cooperació al Desenrotllament i Solidaritat sobre les prioritats a què es referix la base 5.3 de la present orde.
4. L'avaluació tècnica serà superada en el cas que el projecte aconseguisca una puntuació mínima global de 60 punts, sobre un total de 120 punts, que es distribuiran de la manera següent:
a) 15 punts, com a màxim, per la capacitat de gestió i experiència de les ONGD sol·licitants i les que formen part de l'agrupació per al treball en xarxa, en projectes de semblant quantia.
b) 15 punts, com a màxim, per les característiques i grau d'implicació del soci o socis locals.
c) 70 punts, com a màxim, per la qualitat del projecte. A l'efecte, es tindrà en compte el grau d'adequació del projecte als criteris prioritaris i objectius, els factors condicionants del seu desenrotllament, els mecanismes de vinculació, complementarietat, coordinació i intervenció conjunta entre les ONGD participants en el procés en xarxa, la població beneficiària del projecte, la seua viabilitat economicofinancera i la seua sostenibilitat futura.
d) 20 punts, com a màxim, en atenció a la implantació i l'estructura de les ONGD sol·licitants i que formen part de l'agrupació en la Comunitat Valenciana per al treball en xarxa, i el compliment d'obligacions en relació amb l'obtenció de subvencions del Programa de cooperació al desenrotllament de la Generalitat, a què es referix la base 5.2.
Així mateix, per a superar l'avaluació tècnica serà necessari aconseguir, per cada un dels tres primers apartats, com a mínim, l'equivalent a la meitat de la seua puntuació respectiva.
Base 13. Resolució del procediment
1. Formulada proposta de resolució de la present convocatòria per la Comissió Tècnica del Programa de Cooperació a què es referix la base anterior, correspondrà al conseller d'Immigració i Ciutadania resoldre sobre la concessió o denegació de cada una de les subvencions sol·licitades, en el termini màxim de sis mesos comptadors des de la publicació d'esta convocatòria en el DOCV.
2. La resolució per la qual es concedisquen o deneguen les subvencions es publicarà en el Diari Oficial de la Comunitat Valenciana.
3. Transcorregut el termini màxim per a resoldre sense que s'haja produït resolució expressa, els interessats que hagueren comparegut podran entendre desestimades les seues pretensions per silenci administratiu.
4. Contra la resolució de concessió o denegació de subvencions, que posarà fi a la via administrativa, es pot interposar, potestativament, recurs de reposició davant del mateix òrgan, en el termini d'un mes, comptador des de l'endemà de la publicació, de conformitat amb el que preveuen els articles 116 i 117 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú, o bé, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, de conformitat amb el que preveuen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
5. Durant un període de tres mesos comptadors des de la data de la publicació en el DOCV de la resolució per la qual es concedisquen o deneguen les subvencions, els documents dels projectes presentats juntament amb la sol·licitud de subvenció que no resulten subvencionats estaran a disposició de les ONGD sol·licitants en la seu de la Direcció General de Cooperació al Desenrotllament i Solidaritat perquè puguen ser retirats. Passat este termini, es procedirà a la seua destrucció.
Base 14. Obligacions de les ONGD beneficiàries de subvencions
1. Les ONGD beneficiàries de subvencions han de reunir els requisits i complir les obligacions establides en esta convocatòria i en la legislació vigent.
2. No podran obtindre la condició d'ONGD beneficiària les persones o entitats en les quals concórrega alguna de les circumstàncies previstes en l'article 13.2 i 3 de la Llei 38/2003, de 17 de novembre, General de Subvencions.
3. Les ONGD beneficiàries de subvencions es comprometen a complir les obligacions previstes en l'article 14 de l'esmentada Llei General de Subvencions, i en particular:
a) Executar el projecte i complir els objectius previstos, que fonamenten la concessió de la subvenció.
b) Justificar l'execució del projecte i el compliment dels objectius en els termes que preveu l'article 30 de la Llei General de Subvencions i d'acord amb el que establixen les presents bases de convocatòria.
c) Sotmetre's a les actuacions de comprovació i control financer que puguen realitzar els òrgans de control competents, aportant tota la informació que siga requerida.
d) Comunicar l'obtenció d'altres subvencions, ingressos o recursos que financen les activitats subvencionades. Esta comunicació ha d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
e) Complir la normativa sobre integració laboral de persones amb discapacitat o, si és el cas, l'exempció de la dita obligació, de conformitat amb el que establix el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.
f) Facilitar l'accés al lloc de l'acció i als seus immobles, així com als llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable.
g) Conservar els documents justificatius de l'aplicació dels fons rebuts, inclosos els documents electrònics, perquè puguen ser objecte de les actuacions de comprovació i control.
h) Donar publicitat del finançament de l'acció per part de la Generalitat per mitjà de la col·locació del distintiu representatiu d'este organisme.
i) Informar de qualsevol modificació, canvi organitzatiu, de responsable, de domicili o de qualsevulla altra dada identificativa de l'ONGD subvencionada, que afecte les relacions amb la Direcció General de Cooperació al Desenrotllament i Solidaritat, així com comunicar qualsevol eventualitat que sorgisca en el desenrotllament del projecte.
j) Realitzar una avaluació final de resultats i objectius en els casos i segons els termes previstos en la base 20 d'este annex I de la present convocatòria.
k) Aportar, per mitjà del cofinançament previst en l'article 7 del Decret 201/1997, la diferència entre el cost total del projecte i la subvenció de la Generalitat.
l) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.
m) Acreditar que es troba al corrent en el compliment de les seues obligacions tributàries (de l'Agència Estatal de l'administració Tributària i de la Conselleria d'Economia, Hisenda i Ocupació de la Generalitat) i enfront de la Seguretat Social, així com acreditar no incórrer en les altres circumstàncies previstes en els articles 13.2 i 13.3 de la Llei General de Subvencions, d'acord amb el que preveu la base 10ª.
n) En el termini de 10 dies naturals des de la publicació de la resolució de concessió han d'aportar el model d'acceptació normalitzat disponible en l'adreça http://www.cic.gva.es.
4. L'ONGD que presente el projecte sol·licitant la subvenció, com a representant de l'agrupació d'ONGD, líder d'esta, serà considerada com ONGD subvencionada i perceptora dels fons de la Generalitat, a l'efecte de la qual obrirà un compte bancari exclusiva per al projecte subvencionat. Esta oNGD serà la responsable de la gestió dels fons davant de la Generalitat.
Base 15. Inici de l'execució i lliurament anticipat de fons
1. Una vegada es publique en el DOCV la resolució de concessió de subvencions d'esta convocatòria, l'administració tramitarà el lliurament del 100% de la subvenció concedida.
2. L'inici de l'execució del projecte ha de produir-se, com a màxim, dins dels tres mesos següents a la recepció dels fons de la subvenció concedida. En tot cas, immediatament que es produïsca l'inici de l'execució del projecte subvencionat, ha de ser comunicada esta circumstància per escrit a la Direcció General de Cooperació al Desenrotllament i Solidaritat.
3. Així mateix, ha de ser comunicada a la Direcció General de Cooperació al Desenrotllament i Solidaritat la data de la recepció de la subvenció concedida per la Generalitat en el termini dels deu dies hàbils següents a l'ingrés d'aquella en el compte bancari assenyalat a l'efecte, i ha d'aportar original o fotocòpia compulsada de la transferència bancària.
4. L'Administració es reserva la facultat de requerir en qualsevol moment garantia real o personal a l'ONGD responsable si circumstàncies objectives així ho justifiquen.
Base 16. Reformulació del projecte
1. En el cas que la subvenció concedida siga inferior a la quantitat sol·licitada, l'ONGD subvencionada ha de presentar, dins del mes següent a la publicació de la resolució, una reformulació pressupostària del projecte inicial que l'ajuste a la quantitat finalment subvencionada per la Generalitat. La reformulació haurà de realitzar-se d'acord amb les instruccions que proporcione la Direcció General de Cooperació al Desenrotllament i Solidaritat a l'efecte, i comportarà la presentació per part de l'ONGD subvencionada d'un nou formulari d'identificació, en suport escrit i CDROM en format pdf o compatible Word, així com la descripció dels termes en què s'efectua la reformulació i una nova memòria econòmica adaptada als canvis pressupostaris realitzats i en els termes descrits en l'annex IV d'esta orde dins de la Carpeta B.
2. La contribució financera externa, davall qualsevol de les formes previstes en l'article 7 del Decret 201/1997, del Consell de la Generalitat, es podrà ajustar proporcionalment a la reducció de la subvenció. En cap cas este ajust podrà implicar un increment del percentatge de cofinançament de la Generalitat respecte del que apareixia en el projecte inicial.
3. Cas de no presentar-se la reformulació del projecte en el termini abans indicat, s'entendrà que l'ONGD subvencionada renuncia a la subvenció concedida, sense perjudici de l'aplicació prèvia del que disposa l'article 76 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Base 17. Informes semestrals
1. L'ONGD responsable davant de la Generalitat ha de presentar, per cada projecte subvencionat, un informe semestral, comptador des de la data d'inici de l'execució del projecte, sobre la marxa d'execució d'este, segons model normalitzat disponible en l'adreça http://www.cic.gva.es, en suport escrit i en CDROM en format pdf o compatible Word.
2. No es tindran en compte aquelles sol·licituds de modificació del projecte subvencionat ni d'ampliacions de termini que requerisquen l'autorització prèvia i expressa de la Direcció General de Cooperació al Desenrotllament i Solidaritat, que s'incloguen en els informes semestrals.
3. El termini per a la presentació de l'informe semestral serà de deu dies hàbils a comptar des de l'endemà al transcurs de cada semestre d'execució del projecte.
Base 18. Finalització del projecte, informe final i documents que han d'acompanyar-lo
1. Els projectes es consideraran finalitzats una vegada transcorregut el termini d'execució previst en el formulari d'identificació del projecte, que no podrà ser superior a 36 mesos.
2. L'ONGD perceptora de la subvenció, que és la responsable de la realització del projecte davant de la Generalitat, serà l'encarregada de la justificació dels gastos realitzats en la seua execució. A l'efecte, les ONGD que formen part de l'agrupació estan obligades a facilitar tota la informació i documents que els siguen requerits per l'ONGD perceptora de la subvenció.
3. El termini per a la presentació de l'informe final i la justificació dels gastos davant de la Direcció General de Cooperació al Desenrotllament i Solidaritat serà de tres mesos a partir de la data de finalització del projecte. No obstant això, en el cas que es realitze l'avaluació final de resultats i objectius a què es referix la base 20 d'este annex, la presentació de l'informe sobre esta i la documentació justificativa a l'efecte s'haurà de produir dins dels sis mesos següents a la finalització del projecte.
4. L'informe final s'haurà d'emplenar en model normalitzat disponible en l'adreça http://www.cic.gva.es, en suport escrit i en CDROM en format pdf o compatible Word. I en el qual s'haurà d'analitzar i avaluar la realització del projecte en el seu conjunt, reflectint les actuacions finançades a càrrec de la subvenció de la Generalitat i les que s'hagen finançat a càrrec d'altres subvencions o fons propis.
5. L'informe final ha d'acompanyar-se dels documents següents:
a) Certificat original del secretari de l'ONGD responsable amb el vistiplau del president que la subvenció, així com, si és el cas, els interessos generats per esta, han sigut invertits en la seua totalitat en el projecte per al qual va ser concedida, i en la qual consten, a més, els objectius aconseguits.
b) Certificat original del secretari de l'ONGD responsable amb el vistiplau del president sobre el cost total del projecte.
c) En el cas que els gastos inherents a l'execució del projecte s'hagen realitzat en l'exterior, informe del soci o socis locals sobre les repercussions del projecte, així com certificat d'este acreditatiu de l'import de les transferències rebudes imputables a la subvenció concedida per la Generalitat.
d) Documents o certificats bancaris acreditatius dels punts següents: ingrés de la subvenció en el compte corrent obert a l'efecte, transferències bancàries realitzades a càrrec d'esta i, si és el cas, tipus de canvi de les transferències bancàries realitzades. Així mateix, certificat de l'entitat bancària dels interessos produïts pel depòsit de la subvenció des del dia de l'ingrés, tant a Espanya com en el país de destinació.
e) Llista numerada dels documents justificatius del gasto realitzat a càrrec de la subvenció concedida, segons model normalitzat disponible en l'adreça http://www.cic.gva.es, en suport escrit i CDROM en format compatible Excel. La dita relació numerada ha d'agrupar-se segons les partides detallades en el formulari d'identificació del projecte o, si és el cas, en la reformulació econòmica presentada o en la modificació pressupostària del projecte autoritzada o comunicada.
f) Documents justificatius dels gastos realitzats a càrrec de la subvenció concedida, ordenats basant-se en la llista numerada a la qual es referix la lletra anterior. Estos documents consistiran en factures i la resta de documents de valor probatori equivalent en el trànsit jurídic mercantil o amb eficàcia administrativa, en original o fotocòpia compulsada. Els originals han de marcar-se amb un segell o diligència, indicant en este la subvenció per a la justificació de la qual han sigut presentats i si l'import del justificant s'imputa totalment o parcialment a la subvenció.
Base 19. Justificació dels gastos i auditoria
1. Els documents justificatius del gasto han de ser autèntics, a l'efecte dels quals ha de presentar-se el document original acompanyat d'una còpia per a la seua compulsa, o còpia degudament compulsada per notari o fedatari públic.
2. Les factures presentades han de complir els requisits exigits per la legislació del país en què s'hagen adquirit els béns o prestat els servicis, pel beneficiari o per al beneficiari de la subvenció i, en tot cas, inclouran:
a) Nom, cognoms, denominació social, domicili i número d'identificació fiscal, si és el cas, de l'expedidor i del destinatari.
b) Descripció de l'operació i contraprestació total.
c) Lloc i data d'emissió.
d) Acreditació que s'ha efectuat el pagament del seu import per l'ONGD subvencionada o per les participants en l'agrupació.
e) Diligència de l'ONGD perceptora de la subvenció en què es faça constar el número d'expedient i l'afectació, total o parcial, al projecte subvencionat. En el cas que el document justificatiu del gasto s'impute a més d'un cofinançador s'expressarà, a més, el percentatge de finançament que s'impute a la subvenció de la Generalitat.
3. La data de les factures i justificacions dels gastos a càrrec de la subvenció de la Generalitat ha d'estar compresa dins del termini d'execució real del projecte. Només s'acceptaran factures anteriors o posteriors, en no més de sis mesos, per als gastos indirectes de formulació i avaluació. Així mateix, s'acceptaran factures posteriors en no més de sis mesos per als gastos d'avaluació final de resultats i objectius.
4. En el cas que el soci local no puga desprendre's d'algun document justificatiu del gasto, s'ha de presentar informe que motive la dita impossibilitat. En este cas, serà necessari que s'aporte una còpia del document confrontada per notari o per funcionari de l'ambaixada o consolat espanyol, qui donarà expressament fe que en l'original del document s'ha fet constar de manera fefaent que el dit gasto ha sigut subvencionat per la Generalitat, totalment o parcialment, en la quantia que s'especifique.
5. Si la justificació del gasto no aconseguira la totalitat de la quantia subvencionada o si es presentaren justificants que no puguen considerar-se com a tals o defectuosos, s'iniciarà per l'administració el corresponent procediment de reintegrament de la subvenció concedida.
6. Quant al procediment de gestió i justificació de la subvenció pública caldrà ajustar-se en especial al que disposen els articles 29 a 31 de la Llei General de Subvencions.
Base 20. Seguiment i avaluació final de resultats i objectius
1. Serà preceptiva la realització d'una avaluació final externa de resultats i objectius en el termini de sis mesos des de la data de finalització del projecte. El cost de l'avaluació estarà pressupostat en la sol·licitud de subvenció, i en esta es valorarà el grau de compliment de l'objectiu específic del projecte i dels resultats aconseguits. La dita avaluació serà preceptiva per al tancament del projecte i formarà part de l'expedient de justificació.
2. El cost de les avaluacions a què es referix esta base podrà estar contemplat entre els gastos de subvenció, amb el límit de l'1% de la subvenció sol·licitada. Les persones físiques o jurídiques que realitzen l'avaluació seran designades per l'ONGD responsable prèvia la no-objecció de la Direcció General de Cooperació al Desenrotllament i Solidaritat.
3. L'Administració podrà realitzar missions de seguiment en el terreny per a verificar el grau de compliment de les actuacions i demanar informes valoratius sempre que s'estimen necessaris.
Base 21. Difusió de l'origen de les subvencions i accions de sensibilització social, educació per al desenrotllament i difusió pública del projecte
1. Les entitats que reben estes subvencions han de donar difusió a l'origen de la subvenció i incorporar de forma visible el logotip de la Generalitat en tot material escrit de difusió, comunicació o publicitat que tinga qualsevol relació amb el projecte subvencionat, així com, si és el cas, aquells logotips que tinguen relació amb el programa públic en què s'emmarquen.
Quan les entitats beneficiàries de la subvenció exhibisquen el seu propi logotip, el de la Generalitat així com si és el cas el del programa públic en què s'emmarque el projecte subvencionat, ha de figurar amb la mateixa grandària i en les mateixes condicions de visibilitat.
2. Serà preceptiva dins del projecte, la realització de les accions de sensibilització social i educació per al desenrotllament compatibles amb l'objecte del projecte, que la Conselleria d'Immigració i Ciutadania establisca prèviament a l'inici de l'execució del projecte subvencionat, que inclouran igualment la difusió d'este a través de mitjans de comunicació. Estes accions es realitzaran durant els sis primers mesos de l'execució del projecte i formaran part de la justificació d'este i el seu cost serà l'1% de l'import de la subvenció concedida en la present convocatòria.
Base 22. Avaluació d'impacte dels projectes
1. La Direcció General de Cooperació al Desenrotllament i Solidaritat, amb l'objecte d'analitzar els efectes sobre el desenrotllament del país i sobre la imatge de la Generalitat en este, podrà sotmetre els projectes subvencionats a una avaluació de les conseqüències de les accions realitzades, a fi d'identificar i corregir les possibles deficiències o impactes negatius i d'optimitzar els recursos emprats. L'avaluació es realitzarà d'acord amb la metodologia i procediments estandarditzats en matèria de cooperació al desenrotllament, comprovant els efectes i grau de compliment dels objectius del projecte d'acord amb els criteris d'eficàcia, eficiència, pertinència, impacte i viabilitat.
2. Esta avaluació podrà ser efectuada a través de la mateixa Administració o per mitjà de la contractació d'empreses externes, especialitzades en la matèria.
Base 23. Control financer
1. Els originals de tots els documents justificatius del gasto imputables al projecte quedaran depositats en la seu de la Comunitat Valenciana de l'ONGD responsable de l'execució del projecte, almenys, durant un període de quatre anys des de la presentació de l'informe final.
2. L'ONGD responsable davant de la Generalitat i la resta d'ONGD participants en l'agrupació es comprometen a permetre el control financer que correspon a l'òrgan gestor de les subvencions, a la Intervenció General i a la Sindicatura de Comptes de la Generalitat, facilitant, a l'efecte, tota la informació que li siga requerida.
Base 24. Modificació del projecte i ampliacions de termini
1. Quan durant l'execució del projecte succeïsquen circumstàncies que alteren o dificulten greument el desenrotllament d'esta, l'ONGD responsable de l'execució del projecte estarà obligada a sol·licitar per escrit, de forma motivada i amb caràcter immediat a l'aparició de les circumstàncies que la justifiquen, autorització de modificació substancial del projecte a la Direcció General de Cooperació al Desenrotllament i Solidaritat. S'entén per modificació substancial aquella que afecte objectius, resultats, població beneficiària, ubicació territorial, soci local o variació de les partides pressupostàries en més del 10% del pressupost inicialment aprovat o reformulat. La resta de modificacions del projecte es consideraran modificacions no substancials i han de ser comunicades per escrit a la Direcció General de Cooperació al Desenrotllament i Solidaritat de forma immediata a l'aparició de les circumstàncies que les motiven. Qualsevol modificació del projecte comportarà la presentació, adaptats a les noves circumstàncies, d'un nou formulari d'identificació, en suport escrit i CDROM en format pdf o compatible Word, així com una nova memòria econòmica en els termes descrits en l'annex IV d'esta orde dins de la Carpeta B.
2. El termini d'execució del projecte i els terminis de presentació dels informes de seguiment i de l'informe final només podran ser ampliats si així ho autoritza la Direcció General de Cooperació al Desenrotllament i Solidaritat, amb la sol·licitud prèvia motivada de l'ONGD responsable que haurà de presentar-se dins del termini inicial establit, d'acord amb el que disposa l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Base 25. Revocació i reintegrament de les subvencions
1. L'Administració, si existiren motius fundats per a suposar que el projecte de cooperació està sent incorrectament executat, podrà:
a) Suspendre provisionalment, amb audiència prèvia de l'ONGD responsable, el desenrotllament de l'acció fins que se supervise l'execució del projecte, si no és que l'entitat preste aval o garantia suficient sobre la devolució dels fons percebuts.
b) Revocar, amb audiència prèvia de l'ONGD responsable, i de manera motivada la resolució de concessió.
2. En els supòsits previstos en l'article 37 de la Llei 38/2003, General de Subvencions, i en l'article 15 de l'esmentat Decret 201/1997, l'ONGD responsable de la percepció de la subvenció ha de reintegrar la quantitat rebuda i pagar l'interés de demora des del moment del pagament de la subvenció.
3. Les ONGD responsables de la percepció de la subvenció podran reintegrar, al compte restringit de la Generalitat 0049 1827 85 4084405277, aquelles quantitats no invertides en la realització de l'objecte i de les activitats subvencionades. Els reintegraments voluntaris han de comunicar-se, amb informe raonat, de forma immediata al centre gestor competent en matèria de cooperació al desenrotllament, aportant a més l'original o fotocòpia compulsada de l'ingrés realitzat, i incloure's este informe junt a l'informe final que es presente una vegada finalitzada l'execució del projecte.
Base 26. Règim jurídic aplicable
Esta convocatòria i la corresponent concessió de subvencions s'ajustarà al que disposen els preceptes de caràcter bàsic de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel que s'aprova el reglament de desplegament, així com a aquells altres preceptes d'estos textos legals que, amb caràcter supletori, quan siguen compatibles amb la legislació pròpia, siguen d'aplicació de conformitat amb el que disposa l'article 4 del Decret 201/1997, d'1 de juliol, del Consell de la Generalitat, en especial, quant al règim de reintegraments i d'infraccions i sancions.
Igualment, s'aplicaran a la present convocatòria els preceptes en matèria de subvencions recollides en el Text Refós de la Llei d'Hisenda Pública de la Generalitat, quan no s'oposen als articles bàsics de l'esmentada llei estatal.ANNEX IV
Documentació que ha d'acompanyar el formulari d'Identificació Convocatòria Grans Projectes de Cooperació Internacional al Desenrotllament en Xarxa
Notes:
- La documentació ha de presentar-se en dos carpetes, corresponents a cada un dels apartats A i B. En cada carpeta constarà la seua denominació (per exemple «Carpeta A: Dades administratives de l'ONGD sol·licitant i de les restants ONGD membres de l'agrupació per al treball en xarxa»).
- Les carpetes contindran els documents ordenats d'acord amb el número que se'ls atribuïx en esta llista, i han de presentar-se separats els subapartats de què consta cada carpeta.
- La carpeta B es presentarà en paper (en dos exemplars) o en CDROM en format pdf o compatible Word, amb arxius independents per a cada un dels subapartats d què conste la carpeta, d'acord amb la numeració atribuïda en esta llista.
- S'eximix de l'acreditació del document 13 les entitats que amb anterioritat hagen obtingut subvenció per a la realització d'almenys dos projectes de cooperació internacional o d'un projecte de cooperació de grans projectes de cooperació en xarxa en anteriors convocatòries de subvencions del programa de cooperació al desenrotllament de la Generalitat.
Carpeta A: dades administratives de l'ONGD sol·licitant i de les restants ONGD membres de l'agrupació per al treball en xarxa:
1. Document acreditatiu vàlid en dret que reflectisca la voluntat de les ONGD de concórrer conjuntament a la convocatòria de subvencions de grans projectes de cooperació internacional al desenrotllament en xarxa, així com la designació d'una ONGD d'entre elles, representant i responsable davant de l'administració (ONGD líder). Ha de presentar la sol·licitud del projecte el representant de l'ONGD líder, a l'efecte del qual s'aportaran així mateix els poders o document que acredite la dita representació.
2. Estatuts de l'ONGD sol·licitant, en els quals figure el domicili social d'esta.
3. Targeta d'identificació fiscal de l'ONGD sol·licitant (fotocòpia compulsada per l'administració).
4. Respecte de l'ONGD sol·licitant i de les restants ONGD membres de l'agrupació per al treball en xarxa, certificats acreditatius de les inscripcions en el Registre d'Organitzacions No Governamentals, adscrit a l'Agència Espanyola de Cooperació Internacional per al Desenrotllament, en els quals conste la seu o delegació de què disposen les ONGD en la Comunitat Valenciana.
5. En el cas d'ONGD que ja van ser subvencionades en alguna de les últimes cinc convocatòries i les condicions d'inscripció de les quals no hagen variat, aportaran certificat del secretari de l'entitat amb el vistiplau del president de posseir seu oberta a nom de l'ONGD en la Comunitat Valenciana.
6. En cas d'haver-hi alguna variació en les inscripcions de les ONGD, hauran d'aportar els certificats corresponents.
7. En cas de no haver-hi cap variació en les inscripcions de les ONGD, hauran d'aportar certificats dels secretaris de l'ONGD amb el vistiplau dels presidents, que les condicions d'inscripció en el Registre de l'Agència Espanyola de Cooperació Internacional per al Desenrotllament no han variat des que esta es va realitzar.
8. Certificats dels secretaris de les ONGD amb el vistiplau dels presidents, de no incórrer en cap de les circumstàncies recollides en l'article 13.2 i 3 de la Llei 38/2003, de 17 de novembre, General de Subvencions.
9. Certificats dels secretaris de les ONGD amb el vistiplau dels presidents, de complir la normativa sobre integració laboral de persones amb discapacitat o, si és el cas, l'exempció de la dita obligació.
10. Certificats dels secretaris de les ONGD amb el vistiplau dels presidents en què s'haurà de fer constar l'acord de sol·licitar la subvenció, a través de l'ONGD designada com a líder, per al projecte de cooperació internacional al desenrotllament en xarxa, d'acord amb les normes estatutàries, amb referència expressa al títol del projecte per al que se sol·licita subvenció.
11. Certificats dels secretaris de les ONGD amb el vistiplau dels presidents en què s'ha de fer constar el compromís que les ONGD no duran a terme, en l'àmbit d'execució del projecte presentat, cap acció que poguera resultar contradictòria amb la política exterior d'Espanya i igualment el compromís que les ONGD no realitzaran cap acció que puga resultar contradictòria amb els objectius de la Generalitat, amb referència expressa al títol del projecte per al qual se sol·licita subvenció.
12. L'ONGD sol·licitant presentarà fitxa de manteniment de tercers, en el model disponible en l'adreça http://www.cic.gva.es/, en la qual s'ha d'indicar un compte bancari independent per a cada projecte en què es dega, si és el cas, rebre la transferència. Junt amb esta fitxa, s'ha d'aportar:
a) Acreditació de la titularitat del compte bancari que s'assenyala en la fitxa de manteniment de tercers (certificat del banc en document a banda de la fitxa).
b) Acreditació del poder de representació de la persona jurídica que té la persona física firmant de la declaració continguda en la fitxa de manteniment de tercers.
c) Document d'identificació fiscal de la persona física firmant de la declaració continguda en la fitxa de manteniment de tercers.
13. Diari oficial o qualsevol altre document oficial a Espanya, alié a l'entitat, que acredite l'experiència de l'entitat o entitats sol·licitants definida en la Base 1 de la convocatòria.
Estos documents han d'anar precedits d'una taula en què s'especifique el títol del projecte, país, sector o codi CAD, col·lectiu d'atenció i nombre de beneficiaris, contrapart o soci local, organisme/s finançador/s, import dels finançaments, i data d'inici i de fi de l'execució del projecte.
Carpeta B: Dades tècniques de l'ONGD sol·licitant i de les restants ONGD membres de l'agrupació per al treball en xarxa, així com del projecte (documents en paper (en dos exemplars) o en CDROM en format pdf o compatible Word)
14. Memòries d'activitats de les ONGD, sol·licitant i membres de l'agrupació per al treball en xarxa. En les memòries constaran:
a) Activitats realitzades durant els tres últims anys naturals anteriors a la convocatòria, a nivell individual i, si és el cas, activitats conjuntes.
b) Estat comptable i ingressos de l'exercici corresponent als últims comptes aprovats, que inclourà un balanç d'operacions i fonts de finançament.
c) Nom dels directius i membres del patronat o òrgan col·legiat equivalent. Data del seu nomenament i sistema d'elecció d'estos.
15. Organigrama de l'ONGD sol·licitant en la Comunitat Valenciana i nom, dedicació i titulació del personal responsable de la gestió administrativa i econòmica del projecte (formulació, seguiment i control). Designació de la persona que actuarà de contacte davant de l'administració per a estos temes. Així mateix, s'aportaran idèntiques dades sobre les ONGD membres de l'agrupació per al treball en xarxa.
16. Antecedents. Context. Participació dels beneficiaris. Descripció detallada del projecte. Integració del projecte en el marc estratègic recollit en el Pla director de la Cooperació Valenciana 2008-2011.
17. Anàlisi de viabilitat i sostenibilitat.
18. Compromisos de l'execució assumits per cada ONGD, sol·licitant i membres de l'agrupació per al treball en xarxa. Estructura i organització del treball, i responsabilitat de la realització de les activitats en cada una de les seues fases. Sistemes de seguiment del projecte. Complementarietat, coordinació i intervenció conjunta entre les ONGD participants en el procés en xarxa.
19. Memòria econòmica del projecte, d'acord amb el que establixen els articles 6, 7 i 8, del Decret 201/1997, d'1 de juliol, del Consell de la Generalitat (DOGV núm. 3036, de 16.07.1997). La dita memòria ha d'adaptar-se als conceptes de gastos continguts en el formulari d'identificació del projecte i contindrà:
a) Pressupost detallat al màxim en euros (d'acord amb les partides del formulari de sol·licitud i incloent costos unitaris, nombre d'unitats i distribuïts en conceptes i subconceptes de gasto).
b) Costos en moneda local i en moneda intermèdia.
c) La memòria comprendrà un pla de finançament (incloent els finançadors i les activitats finançades per cada un d'ells). S'especificarà, si és el cas, l'aportació que efectue cada una de les ONGD integrants de l'agrupació.
En la dita memòria figurarà el cost de l'avaluació final externa de resultats i objectius, que podrà estar contemplat entre els gastos de la subvenció, amb el límit de l'1% de la subvenció sol·licitada.
Així mateix, figurarà en la dita memòria el cost de les accions de sensibilització social, educació per al desenrotllament del projecte i difusió pública del projecte, dins de l'àmbit de la Comunitat Valenciana, que serà de l'1% de l'import de la subvenció sol·licitada.
20. Llista del personal laboral i voluntari de les ONGD, sol·licitant i membres de l'agrupació, que participaran en l'execució del projecte i dades identificatives d'este personal: nom, DNI (o equivalent del país en via de desenrotllament) i lloc o funció en l'organització. Idèntica relació respecte del personal del soci o socis locals.
21. Descripció del soci o socis locals: naturalesa jurídica, fins de l'entitat, localització i àmbit geogràfic d'actuació, mitjans materials, experiència i activitats prèvies, vincles amb les ONGD participants en l'agrupació per al treball en xarxa, implicació en el projecte, relació amb els beneficiaris de l'acció. Aportació d'estatuts del soci o socis locals.
22. Factures proforma que es basen els costos descrits en la memòria. Cada una de les factures apareixerà, així mateix, subnumerada, d'acord amb una llista d'estes que les acompanyarà. En cas d'impossibilitat de presentació d'alguna factura proforma, s'aportarà informe justificatiu de la dita impossibilitat.
23. Informe i documentació justificativa de la quantia dels gastos indirectes que s'imputen al projecte, que han de ser detallats i acompanyar-se de les corresponents factures proforma.
24. Si és el cas, documentació acreditativa del valor de les contribucions en espècie del soci o socis locals:
a) Certificat del registre o autoritat competent que certifique el valor real dels terrenys.
b) Si es tracta de mà d'obra, han d'aportar els salaris mitjans de la classificació laboral de què es tracte.
25. Si és el cas, documentació acreditativa de la titularitat i règim de propietat dels immobles vinculats al projecte:
a) Certificat del registre o autoritat competent en què conste el valor de l'immoble o solar edificable aportat.
b) Certificat del registre o autoritat competent que acredite la propietat.
c) Compromís per part de l'ONGD responsable de la cessió dels immobles vinculats al projecte, bé als beneficiaris, bé al soci local.